SK Úradný vestník Európskej únie C 141/11

Stanovisko Výboru regiónov „Nové zručnosti pre nové pracovné miesta predvídanie a zosúlaďovanie potrieb trhu práce a zručností“

2010/C 141/03

VÝBOR REGIÓNOV

— poukazuje na to, že politickí činitelia (na štátnej, regionálnej a miestnej úrovni) sú vyzývaní využiť svoj vplyv a postarať sa o to, aby sa negatívny účinok krízy odstránil a aby sa najvyššou prioritou stali príležitosti, ktoré vznikajú v hospodárstve s nízkymi emisiami oxidu uhličitého, a prostredníctvom integrovaného a udržateľného prístupu revidovanej Lisabonskej stratégie ich podporovať;

— konštatuje, že kvôli pretrvávajúcej hospodárskej kríze stratili už tisíce pracovníkov v členských štátoch EÚ svoje pracovné miesta. V dôsledku vzniku nových trhov a presunu podnikov do krajín s lacnou výrobou sa tento účinok ešte zosilňuje. Zlepšovanie zručností všetkých zamestnancov a ich zosúladenie s potrebami trhu práce je bezpodmienečne nutné;

— zastáva názor, že kvalitné základné vzdelanie je základom na získavanie zručností a zvyšuje ochotu vzdelávať sa po celý život. Spoločnosti, a to najmä v Európskej únii, sa stále viac vyvíjajú smerom k spoločnostiam založeným na vedomostiach, pričom vysoko kvalifikovaní pracovníci budú stále žiadanejší a väčšina pracovných miest bude v odvetví služieb;

— upozorňuje na to, že posun k hospodárstvu s nízkymi emisiami oxidu uhličitého, ktorý vyvolala zmena klímy a ďalší technologický rozvoj, predovšetkým v oblasti informačných a komunikačných technológií, si vyžadujú v existujúcich odvetviach sčasti ďalekosiahle reštrukturalizácie. Tieto reštrukturalizácie znamenajú pre trh práce príslušné zmeny, zároveň však ponúkajú veľký potenciál pre vytváranie nových pracovných miest (ekologické pracovné miesta), ktoré sú často viacdisciplinárne a vyžadujú si znalosti v mnohých rozličných oblastiach.

Spravodajkyňa : Marianne Fügl (AT/SES), zástupkyňa starostu obce Traisen

Referenčný dokument

Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Nové zručnosti pre nové pracovné miesta – Predvídanie a zosúlaďovanie potrieb trhu práce a zručností

KOM(2008) 868 v konečnom znení

I. POLITICKÉ ODPORÚČANIA

VÝBOR REGIÓNOV

1. víta snahu Komisie v súvislosti s oznámením „Nové zručnosti pre nové pracovné miesta“;

2. konštatuje, že najvážnejšia finančná a hospodárska kríza za posledné desaťročia už vyústila do krízy zamestnanosti a sociálnej krízy, ktoré sa budú naďalej zhoršovať, a preto sa ich dosah bude musieť predvídať a zmierňovať (1);

3. poukazuje na to, že politickí činitelia (na štátnej, regionálnej a miestnej úrovni) sú vyzývaní využiť svoj vplyv a postarať sa o to, aby sa negatívny účinok krízy odstránil a aby sa najvyššou prioritou stali príležitosti, ktoré vznikajú v hospodárstve s nízkymi emisiami oxidu uhličitého, a prostredníctvom integrovaného a udržateľného prístupu revidovanej Lisabonskej stratégie ich podporovať;

4. konštatuje, že na to je nevyhnutne potrebná analýza vývoja trhu práce Európskej únie v najbližších rokoch;

Budúce výzvy

5. konštatuje, že Európska únia so svojimi 27 členskými štátmi bude v nasledujúcich rokoch konfrontovaná s mnohými veľkými výzvami, keďže tradičné štruktúry a pracovná a podnikateľská kultúra priemyselnej a informačnej spoločnosti sa stále viac prispôsobujú novým postupom vedomostnej a inovačnej spoločnosti, v ktorej kľúčovým činiteľom je schopnosť rýchlo predpovedať budúcnosť;

6. konštatuje, že kvôli pretrvávajúcej hospodárskej kríze stratili už tisíce pracovníkov v členských štátoch EÚ svoje pracovné miesta. V dôsledku vzniku nových trhov a presunu podnikov do krajín s lacnou výrobou sa tento účinok ešte zosilňuje. Zlepšovanie zručností všetkých zamestnancov a ich zosúladenie s potrebami trhu práce je bezpodmienečne nutné;

7. zastáva názor, že kvalitné základné vzdelanie je základom na získavanie zručností a zvyšuje ochotu vzdelávať sa po celý život. Spoločnosti, a to najmä v Európskej únii, sa stále viac vyvíjajú smerom k spoločnostiam založeným na vedomostiach, pričom vysoko kvalifikovaní pracovníci budú stále žiadanejší a väčšina pracovných miest bude v odvetví služieb;

8. zastáva názor, že je takisto nutné vo väčšej miere zohľadniť demografické zmeny a starnutie populácie;

9. upozorňuje na to, že posun k hospodárstvu s nízkymi emisiami oxidu uhličitého, ktorý vyvolala zmena klímy a ďalší technologický rozvoj, predovšetkým v oblasti informačných a komunikačných technológií, si vyžadujú v existujúcich odvetviach sčasti ďalekosiahle reštrukturalizácie. Tieto reštrukturalizácie znamenajú pre trh práce príslušné zmeny, zároveň však ponúkajú veľký potenciál pre vytváranie nových pracovných miest (ekologické pracovné miesta), ktoré sú často viacdisciplinárne a vyžadujú si znalosti v mnohých rozličných oblastiach;

10. poukazuje na to, že všetky tieto zmeny majú vplyv na zamestnancov, trh práce a podniky;

11. navrhuje prijať dlhodobé, konkrétne opatrenia zamerané na užšiu spoluprácu v oblasti výskumu, vzdelávania a inovácií (takzvaný vedomostný trojuholník) a v spolupráci na úrovni Európskej únie si vymieňať skúsenosti a hľadať primerané riešenia;

Úloha obcí a regiónov

12. konštatuje, že obce a regióny hrajú dôležitú úlohu pri dosahovaní cieľov uvedených v oznámení Komisie;

13. víta, že v oznámení sa výslovne uznáva regionálna rozmanitosť potrebných kvalifikácií a trhov práce. Obce a regióny sú okrem toho hlavnými poskytovateľmi základného a stredoškolského vzdelávania, pričom tu sa kladie základný kameň pre dosiahnutie ďalších zručností. Rámcové podmienky nevyhnuté pre mobilitu a ďalšie vzdelávanie, ako napr. dopravné spojenia, zariadenia starostlivosti o deti a vzdelávacie inštitúcie, veľmi často spadajú do právomoci miestnych a regionálnych orgánov;

14. zastáva názor, že pracovná mobilita – aj cezhraničná – je predpokladom toho, aby existovala väčšia sloboda výberu a viac ľudí našlo nové a lepšie pracovné miesto;

15. konštatuje, že intenzívnejšie zapojenie obcí a regiónov prostredníctvom užšej regionálnej spolupráce všetkých zainteresovaných skupín, analýza regionálnych trhov práce a odhad budúcich požiadaviek na kvalifikáciu sú nevyhnutné pre vidiecke oblasti so slabou štruktúrou, ktoré sú ohrozené úbytkom obyvateľstva, ako aj pre odľahlé regióny. Zapojenie poznatkov a skúseností miestnych a regionálnych orgánov je nevyhnutné aj pre formovanie odpovedí Európskej únie na výzvy;

16. vyjadruje sa za účinnejšie čerpanie finančných prostriedkov z Európskeho sociálneho fondu (ESF) v záujme miestnych a regionálnych samospráv. Tým je možné zaručiť, že obce a regióny dostanú potrebné peniaze rýchlo a priamo a budú môcť ich použitie lepšie koordinovať;

Zmeny na trhu práce

17. zdôrazňuje, že pracovný trh tak v jednotlivých členských štátoch, ako aj v celej Európskej únii je konfrontovaný s rôznym vývojom;

18. konštatuje, že sotvaktorý zamestnanec má v súčasnosti to isté pracovné miesto po celý život. Štúdia z roku 2005 ukázala, že zamestnanci mali vo svojom doterajšom pracovnom živote v priemere štyri zamestnania; (2). Mnohí pracovníci sú postihnutí aj tým, že sú striedavo zamestnaní a potom nezamestnaní, pribúdajú neisté formy zamestnania. Požaduje preto vytvorenie náležitej rovnováhy prijateľnej pre pracovníkov medzi základnou potrebou sociálneho zabezpečenia na jednej strane a nevyhnutnou pružnosťou trhu práce na druhej strane (ako to vyjadruje koncepcia flexiistoty);

19. zastáva názor, že pracovná mobilita hrá v dnešnom pracovnom živote dôležitú úlohu, pričom sú predovšetkým mladší, vysokokvalifikovaní pracovníci ochotní prijímať nové profesijné výzvy. U ľudí, ktorí sú flexibilní, pokiaľ ide o profesiu alebo miesto jej vykonávania, sa skôr počíta s tým, že sa prispôsobia novým situáciám, a tak získajú aj nové zručnosti;

20. poukazuje na to, že starnutie obyvateľstva rýchlo napreduje, potenciál pracovných síl by sa v Európskej únii mohol znížiť do roku 2030 o takmer 20 miliónov ľudí (3). Preto musia byť už dnes pracovníci vybavení dostatočnými zručnosťami, aby mohli v budúcnosti obstáť na trhu práce. Prístup ku vzdelávaniu a odbornej príprave musí byť zabezpečený. Súčasne sú nutné inteligentné systémy na riadenie migrácie, ktoré zohľadňujú potreby jednotlivcov, prijímajúcich krajín a krajín pôvodu;

21. upozorňuje na to, že v nasledujúcom desaťročí je možné očakávať zvýšený dopyt po vysoko kvalifikovanej a prispôsobivej pracovnej sile s rôznymi zručnosťami (nielen technickými, ale aj sociálnymi a kultúrnymi, ako sú napr. komunikačné schopnosti, schopnosti riešiť konflikty atď.). Požiadavky, ktoré sa kladú na pracovníkov vykonávajúcich práce vyžadujúce nízku a strednú kvalifikáciu, sú stále viac podobné. Celkovo sa na tieto činnosti vyžadujú stále vyššie kvalifikácie, dopyt po činnostiach s nižšou kvalifikáciou klesá. Súčasne sa zvyšuje úroveň miezd v oblasti vysokokvalifikovanej práce a v oblasti menej kvalifikovanej práce klesá. Dôsledkom tejto polarizácie pracovných miest musí byť mzdová politika zameraná na produktivitu, aby sa zabránilo existencii odvetví s nízkymi mzdami. Je potrebné vyvinúť úsilie s cieľom dať ľuďom prostredníctvom opatrení týkajúcich sa odbornej spôsobilosti skutočné príležitosti na mobilitu;

Predvídanie budúcich zručností

22. žiada členské štáty, aby vyvinuli transparentné nástroje na prognózovanie a predvídanie, ktoré môžu využiť na podporu vytvárania nových vedomostne náročných pracovných miest a rozvíjať odborné vzdelávanie podľa toho, ktoré zručnosti budú na trhu práce žiadané;

23. odporúča uplatňovať tak kvantitatívne, ako aj kvalitatívne opatrenia, aby bolo možné zaručiť spoľahlivosť a účinnosť takýchto nástrojov prognózovania. Tak bude možné vypracovať spoľahlivé prognózy, ktoré pracovné sily resp. zručnosti budú na budúcom trhu práce žiadané;

24. zastáva názor, že pracovníci musia byť predovšetkým flexibilní, aby boli na trhu práce konkurencieschopní, musia vedieť reagovať na neočakávané zmeny a mali by mať dobré komunikačné schopnosti (4). Súčasne musia byť rámcové podmienky koncipované tak, aby flexibilita nešla jednostranne na účet pracovníkov, to znamená, že verejné orgány na rôznych úrovniach a sociálni partneri musia spoločne vypracovať návrhy, ako je možné zosúladiť nutnosť sociálnej istoty s požiadavkami trhu práce na flexibilitu. Pritom je potrebné vziať do úvahy aj to, že v rámci vnútorného trhu sa nesmie podporovať žiadna súťaž o najmenej prísne normy;

25. vyzýva na zintenzívnenie spolupráce v tejto oblasti medzi podnikmi, vzdelávacími inštitúciami a inštitúciami pre odbornú prípravu, obcami, regiónmi a zástupcami zainteresovaných strán. Je potrebné podporovať predovšetkým spoluprácu medzi podnikmi a vzdelávacími inštitúciami a inštitúciami pre odbornú prípravu, aby sa vytvorilo partnerstvo s cieľom dosiahnuť potrebné zručnosti zo strednodobého hľadiska. Ďalej by bolo možné prostredníctvom kvalitatívnych štúdií získať dôležité informácie o tom, čo zamestnávatelia od študentov a absolventov očakávajú;

26. podporuje názor Komisie, že doplnkové informácie o situácii v členských štátoch EÚ sú neodmysliteľným predpokladom primeraných politických odpovedí na výzvy;

27. žiada Európsku komisiu, aby ďalej rozvíjala a posilňovala svoju spoluprácu so strediskom Cedefop (Európske stredisko pre rozvoj odborného vzdelávania) a aby využívala výsledky jeho výskumu, ktoré jej poskytnú prístup k aktuálnym informáciám o nových potrebných zručnostiach na trhu práce a podrobným prognózam v tejto oblasti;

28. poukazuje na to, že pri získavaní a využívaní informácií je potrebné zohľadniť regionálne rozdiely. Pretože iba tak je možné prijímať konkrétne opatrenia prispôsobené jednotlivým regiónom v rôznych členských štátoch EÚ;

Význam vzdelávania a odbornej prípravy

29. konštatuje, že pracovné sily, ktoré budú na budúcom trhu práce potrebné, musia byť vybavené nevyhnutnými zručnosťami. Preto sú vzdelávanie a odborná príprava pre pracovníkov veľmi dôležité. Univerzity a iné vzdelávacie inštitúcie a inštitúcie pre odbornú prípravu musia považovať zručnosti požadované od zamestnaných osôb a ich sprostredkovanie za rovnako dôležitú úlohu, ako všeobecné školské vzdelanie detí a mládeže;

30. podotýka, že by sa mali vypracovať a zavádzať do praxe vhodné strategické a politické opatrenia, ktoré zintenzívnia celoživotné vzdelávanie a zvýšia flexibilitu a istotu v oblasti zamestnanosti;

31. zdôrazňuje, že existujúce pracovné miesta sa musia zachovať a musí sa do nich investovať. Z tohto dôvodu je na zodpovednosti podnikov, aby umožnili zamestnancom vnútropodnikové vzdelávanie a odbornú prípravu. Odborná príprava zvyšuje produktivitu a hospodársky rast. Tu sa od Európskej únie a členských štátov požaduje, aby postupovali koordinovane a vytvárali pre podniky stimuly a podporovali odbornú prípravu;

32. zastáva názor, že už bolonský resp. kodanský proces stanovil dôležité kroky smerom k európskemu priestoru vzdelávania. Keďže v budúcnosti sa na trhu práce Európskej únie bude vyžadovať viac zručností, je pre mobilitu pracovníkov dôležité, aby dosiahnuté vzdelanie a kvalifikácia boli v členských štátoch lepšie uznávané;

33. poukazuje na to, že do roku 2020 by mal podiel pracovných miest, ktoré vyžadujú vyššiu úroveň dosiahnutého vzdelania, stúpnuť z 25,1 % na 31,3 % celkového počtu (5). Na druhej strane sa musí predísť nebezpečenstvu nadmernej ponuky vysokokvalifikovaných pracovníkov. Preto je potrebné – súbežne s ponukou nutnej vysokej kvalifikácie – včas rozpoznať zručnosti potrebné na trhu práce, aby bol v ponuke dostatok týchto pracovných miest vyžadujúcich vysokú kvalifikáciu, čím by sa dosiahla rovnováha medzi ponukou a dopytom;

34. zastáva názor, že zavedenie európskeho kvalifikačného rámca by malo zvýšiť prehľadnosť jednotlivých kvalifikácií, uľahčiť prístup k ďalšiemu vzdelávaniu resp. podporovať flexibilitu a mobilitu pracovníkov. Mobilitu je tu potrebné chápať nielen ako mobilitu medzi rôznymi podnikmi, ale aj – a to najmä – v rámci podnikov;

35. pripomína, že aj pre občanov krajín mimo EÚ resp. migrantov sa musí nájsť možnosť, ako uznať ich vzdelanie, aby sa jestvujúce resp. prinesené zručnosti nestratili. V tejto súvislosti je veľmi dôležitá aj spolupráca na medzinárodnej úrovni (napr. s domovskými krajinami migrantov v rámci boja proti úniku mozgov);

36. požaduje, aby sa výučba zameraná na spôsobilosti začala už v ranom detstve, pretože ochota vzdelávať sa po celý život vzniká najmä počas základného vzdelávania. Pretože predovšetkým v tomto období života si deti najrýchlejšie a najjednoduchšie osvojujú nové zručnosti;

37. zastáva názor, že spoluprácou podnikov so vzdelávacími inštitúciami a inštitúciami pre odbornú prípravu sa dá dosiahnuť lepší súlad medzi potrebnými kvalifikáciami a zručnosťami resp. ponúkanými pracovnými miestami, a to vytvorením a uplatňovaním celoeurópskeho programu elektronických zručností, ktorý sa môže na miestnej a regionálnej úrovni prispôsobiť tak, aby sa hodil na rozličné potreby a situácie. Odborná prax a stáže poskytujú ďalšie zručnosti a umožňujú nahliadnuť do sveta práce;

38. považuje za užitočné zvážiť vytvorenie charty Európskej únie pre odbornú prax. To by umožnilo poskytnúť mladým ľuďom lepšie práva pri zbieraní pracovných skúseností a ich uznávaní a uľahčiť ich štart do pracovného života;

Sociálna súdržnosť

39. zastáva názor, že zvýšená pozornosť by sa všeobecne mala venovať kvalite práce aj na úrovni EÚ. V tejto súvislosti je potrebné pripomenúť, že od roku 2008 je vytváranie ponuky dôstojnej práce súčasťou rozvojových cieľov OSN na prahu nového tisícročia;

40. zdôrazňuje, že rast a zamestnanosť nestačia na to, aby doviedli Európsku úniu na cestu k hospodárskemu rozmachu. K tomu je ešte potrebné vypracovať sprievodné opatrenia, ktoré slúžia sociálnej súdržnosti;

41. pripomína, že všetci, ktorí na základe svojich záujmov, ako aj fyzických a duševných schopností nezodpovedajú požiadavkám vysokokvalifikovaného trhu práce, je treba zabezpečiť prístup na trh práce prostredníctvom príslušných opatrení na podporu zamestnanosti a sprievodných opatrení a v prípade potreby zaručiť dostatočný príjem, resp. minimálny príjem platný v tých členských štátoch, v ktorých existujú príslušné predpisy;

42. požaduje, aby sa presadzovalo rovnoprávne zapojenie žien a mužov do trhu práce odstránením všetkých prekážok, ktoré tomu bránia. Podstatným prvkom v tejto súvislosti je odstránenie ešte stále existujúcich rozdielov v odmeňovaní podľa pohlavia;

43. pripomína, že z dôvodu starnutia obyvateľstva sa aj v oblasti starostlivosti a sociálnych služieb musí počítať so zvyšovaním dopytu po pracovných silách, a tým aj s nárastom počtu pracovných príležitostí. Zodpovedajúce opatrenia zamerané na rozvoj kvalifikácie a intenzívnejšia spolupráca na úrovni Európskej únie sú preto dôležité, aby bolo možné vyvážiť prípadnú nerovnováhu medzi ponukou a dopytom v rámci EÚ;

44. navrhuje, aby sa podporovali zamestnania s pohyblivým pracovným časom, ktoré sú prispôsobené schopnostiam a zdravotnému stavu starších zamestnancov, čím by sa starším ľuďom umožnilo zotrvať na trhu práce až do dosiahnutia veku odchodu do dôchodku;

45. zastáva názor, že vďaka spolupráci miestnych a regionálnych samospráv, ako aj podnikov, vzdelávacích inštitúcií a inštitúcií pre odbornú prípravu sa už uskutočnili úspešné modely ďalšieho vzdelávania, uznávania pracovných skúseností, rozširovania zručností a pracovných príležitostí. Zhromažďovanie a uverejňovanie takýchto modelov osvedčených postupov by bolo vítané. Okrem toho sa musia vynaložiť zásadné investície na zlepšenie osvedčených postupov, aby ich bolo možné využiť na vypracovanie koncepcií, didaktického obsahu a vyučovacích a študijných postupov vo vzdelávaní a odbornej príprave, pomocou ktorých sa môžu rozvíjať zručnosti potrebné na pracovisku pri nízkych dodatočných nákladoch pre miestne orgány (rozsiahle prispôsobenie využitia IKT);

46. konštatuje, že bude potrebné prispôsobenie existujúcich finančných nástrojov (ESF, EFRR) s cieľom účinne čeliť meniacim sa podmienkam na trhu práce.

V Bruseli 3. decembra 2009 Predseda Výboru regiónov Luc VAN DEN BRANDE

(1) Podľa jarnej prognózy Európskej komisie zo 4.5.2009 sa očakáva, že miera nezamestnanosti sa v roku 2010 v EÚ zvýši na 11 %. V nadchádzajúcom období sa očakáva pokles zamestnanosti približne o 2,5 % v EÚ aj v eurozóne v tomto roku a ďalší pokles o 1,5 % v roku 2010, čo prinesie stratu približne 8,5 milióna pracovných miest v priebehu dvoch rokov v protiklade k vytvoreniu 9,5 milióna nových pracovných miest v rokoch 2006–2008. http://europa.eu/rapid/pressReleasesAction.do?reference=IP/09/693&format=HTML&aged=0&language=SK&guiLanguage=sk

(2) Prieskum Eurobarometer 64.1 z roku 2005 o geografickej mobilite a mobilite na pracovnom trhu.

(3) Rada Európskej únie, Spoločné stanovisko Výboru pre zamestnanosť (EMCO) a Výboru pre sociálnu ochranu (SPC) o aktívnom starnutí, dokument 9269/07, máj 2007.

(4) Origins and Consequences of Changes in Labour Market Skill Needs.Considerations from a European Perspective. Analytická správa, ktorú pre Európsku komisiu vypracoval European Expert Network on Economics of Education (EENEE), www.education-economics.org, s. 25.

(5) KOM(2008) 868 v konečnom znení, s. 9.